Sergio Busquets

Sergio Busquets Burgos (sündinud 16. juulil 1988 Sabadellis) on Hispaania jalgpallur, kes mängib poolkaitsjana Hispaania kõrgliiga klubis Barcelona ja Hispaania jalgpallikoondises.

Barcelonaga on ta tulnud kaheksa korda Hispaania meistriks ja võitnud kolm korda Meistrite Liiga. Ta on mänginud klubis üle 420 mängu.

Hispaania koondisega on Busquets võitnud 2010. aasta maailmameistrivõistlused ja 2012. aasta Euroopa meistrivõistlused. Koondises mängis ta ka 2014. aasta maailmameistrivõistlustel.

Klubikarjäär 
2005. aastal astus Sergio Busquets Barcelona noorteakadeemiasse La Masia.

2007. aastal edutati ta Barcelona B-meeskonda peatreener Pep Guardiola poolt. Debüüdi põhimeeskonnas tegi ta samal hooajal Kataloonia karika mängus.

13. septembril 2009 mängis Busquets Racing de Santanderi vastu oma esimese La Liga mängu, Barcelona viigistas kodus 1:1. 

2008–09 hooajal võitis ta Barcelonaga nii La Liga, Copa del Rey kui ka Meistrite Liiga. Meistrite Liiga finaalis alistati Manchester United ja Copa del Rey finaalis Athletic Bilbao.

Barcelona võitis 2010–11 hooajal taas Meistrite Liiga, kui finaalis kohtuti Manchester Unitediga. Busquets aitas klubil tulla ka Hispaania meistriks.

Busquets aitas Barcelonal alistada 2012. aasta Hispaania karikas Athletic Bilbao.

Hooajal 2012–13 võitis ta klubil taas Hispaania kõrgliiga, seekord rekordilise 100 punktiga. 

2014–15 hooajal võitis Busquets Barcelonaga taas nii La Liga, Copa del Rey kui ka Meistrite Liiga. Meistrite Liiga finaalis alistati Juventus 3:1.

2015–16 hooajal tuli ta klubiga Hispaania meistriks ja karikavõitjaks.

27. mail 2017 aitas ta Barcelonal alistada Copa del Rey finaalis Alavési 3:1.

Koondisekarjäär 

Sergio Busquets tegi oma debüüdi Hispaania koondises 11. veebruaril 2009 mängus Türgiga.

2010. aastal kutsuti ta koondisse Hispaaniat esindama maailmameistrivõistlustel Lõuna-Aafrikas. Busquets mängis turniiril kõikides Hispaania kohtumistes, aidates koondisel tulla esimest korda maailmameistriks. 

2012. aastal tuli ta koondisega Euroopa meistriks.

8. septembril 2014 lõi Busquets 5:1 võidumängus Makedooniaga oma rahvuskoondise debüütvärava.

Samuti on ta Hispaaniat esindanud 2013. aasta Konföderatsioonide karikal, 2014. ja 2018. aasta maailmameistrivõistlustel ning 2016. aasta Euroopa meistrivõistlustel.

Busquets on Kataloonia jalgpallikoondises mänginud kaheksa sõpruskohtumist.

Saavutused

Klubid 
Barcelona
 La Liga: 2008–09, 2009–10, 2010–11, 2012–13, 2014–15, 2015–16, 2017–18, 2018–19
 Copa del Rey: 2008–09, 2011–12, 2014–15, 2015–16, 2016–17, 2017–18
 Hispaania superkarikas: 2009, 2010, 2011, 2013, 2016, 2018
 UEFA Meistrite Liiga: 2008–09, 2010–11, 2014–15
 Euroopa superkarikas: 2009, 2011, 2015
 Jalgpalliklubide maailmameistrivõistlused: 2009, 2011, 2015

Rahvuskoondis 
Hispaania
 Kuldmedalist 
 Jalgpalli maailmameistrivõistlused: 2010
 Euroopa meistrivõistlused: 2012
 Hõbemedalist 
 Konföderatsioonide karikas: 2013
 Pronksmedalist 
 Konföderatsioonide karikas: 2009

Isiklikku 
Sergio isa Carles Busquets, kes mängis 1990. aastatel Barcelona meeskonnas väravavahina, oli ka jalgpallur.

2014. aastast elab Sergio koos Elena Galeraga, kellega tal on ka poeg Enzo (sündinud 2016. aastal).

Viited

Välislingid 

 Profiil FC Barcelona kodulehel

Hispaania jalgpallurid
Kataloonia jalgpallurid
FC Barcelona mängijad
La Liga mängijad
Sündinud 1988